En 59-årig mandlig bilist fik snuppet både sit kørekort og sin dyre Maserati Granturismo af politiet, da han fredag eftermiddag blevet taget med en alt for høj alkoholpromille.

Det skriver sn.dk.

Nordsjællands Politi fik ved 13:15-tiden en anmeldelse om, at bilisten slingrede ad Frederiksværkgade i Hillerød.

En halv time senere lykkedes det politiet at få kontakt til bilen, der holdt parkeret et sted i Hillerød.

Læs også Av, av, av! Sådan ser en krøllet Maserati ud

Promille på over 2,1

Inde i bilen sad den 59-årige og sov den ud med nøglerne i tændingslåsen. Manden blev vækket og bedt om at blæse i alkometeret.

Her bonnede han gentagne gange ud med en promille på over 2,1 promille, hvilket var så højt, at politiet valgte at tage både kørekortet og bilen fra ham

- Når man kører bil med en promille på over 2,1, kan politiet beslaglægge bilen, også når det sker første gang. Ved en promille på 1,6 mister man kørekortet, ubetinget. Manden er ikke enig, og derfor skal retten tage stilling til, om bilen bliver beslaglagt, fortæller Jesper Hansen, vagthavende ved Nordsjællands Politi, til sn.dk.

Ifølge FDM's bildatabase ligger nyprisen for en Maserati Granturismo på godt 2,4 eller 2,6 millioner kroner, afhængigt af model, skriver sn.dk.

Læs også En spritbilist dræbte Mariannes bror og stak af